— Hiyeg kane Uhokriyanvuma igkis amiyevyinek.
Heneme nahkit igkis amiyevun.
Kiyeminahnay amin inakni.
Wake yis kane Uhokriyanvumabe,
nikwekam neras kane Uhokriyanvuma batek yikakkam mmanawa yihiyekemni hawatakam ke gihiyekemnikisbe.
Heneme nah kaniyvey adahan yis humaw Uhokriyanbetnewa.
Nikwe yis ka kema igkisma akiw.
Inneki keh igkis amiyevyi.
Kiyeminahnabay amin inakni nuwnuh yit kaksa.
Nah awna:
“Pahavwi ibukti ka kiyatema giw gikivara.”
Ku samah igkis hiyapkise mbeyne nutuh,
hawata igkis hiyapkis mbeyne yitnek.
Heneme ku samah gaytakis hiyeg iha nuwnuh hawata gaytakis iha yiwnek.
Igkis keh arakembet mbayka yikaknek avatra ku samah yis nuhiyegavu.
Mmanawa igkis ka hiyak ner ku pariye nawahkisten.
Wake nah ka ayta akki Uhokri giwn gitkisbe,
nikwe ikkam adahan igkis awna:
“Nah yuma nuvathawni.”
Heneme kuri igkis ka hiya igkisma awna inakni hene akiw.
Givathawnikis kuwis ekkepka gitkis.
Ku pariye namiyhepten ig hawata amiyhanata Wigwiy.
Igkis hiyap nah keh annut ku pariye yuma hiyeg hiya nikehka.
Wake igkis ka hiyapnibe,
nikwe ikkam adahan igkis awna:
“Nah yuma nuvathawni.”
Heneme igkis kuwis hiyapni.
Hiyawa igkis hiyapni heneme igkis amiyhevun peyeke gikak Wigwiy.
Ini danuh hene kahadbe in kahayak ku samah tamak minikwak amadga gikumadukankis.
In awna:
“Igkis amiyhevun yuma arikna kavatrenesima.”
Ku avim inin inakni iwit kahayak.
— Ka sam.
Kuwewanek nah awahkis yawayghetni yiminek.
Ig ayta giwntekne Wigwiy.
Ig Wigwiy Gitip.
Ig avanenekwa ekkenenekwa ku pariye hiyakemniki inyewatnene.
Ku aysaw ig danuh atanek ig akkan ku pariyene nah.
Ayge nikwe yis hawata akkan ku pariyene nah.
Mmanawa yis ay nukakuh ku samah akavuska nannivwi.
— Nah ikene inakni yinetni hene kahadbe aysawnemenek yis ka tuguhkis yihiyekemni.
Aysawnemenek hiyeg ivukevyi abetitak givahdukawnikisnek.
Avim ini igkis umehpey.
Gitkis igkis kehne Kiyavwiye Uhokri gibetki.
Igkis keh ini mbayka yikak awaku igkis ka hiyak Wigwiy igkis kawnata hiyakun.
Nah akki inakni yit kahadbe ku aysaw in kahayaknek yit yis kiye ku nah kuwis akkamnihni yit.
Nah ka akki yit minikwak mmanawa nah aynete yikak.